REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/113-25

10. jul 2025. godine

Beograd

Z A P I S N I K

11. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 10. JULA 2025. GODINE

Sednica je počela u 12.00 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Tomislav Janković, Dragan Jovanović, Branislav Josifović, Jasmina Karanac, Miroslav Kondić, Miroslav Petrašinović, Vesna Savović Petković, Dragan Stanojević, Staša Stojanović, Nenad Filipović i Dalibor Šćekić.

Sednici nisu prisustvovavali članovi Odbora: Mila Popović, Đorđe Stanković, dr Tatjana Marković Topalović, Robert Kozma i Predrag Marsenić, niti njihovi zamenici.

Sednici su prisustvovali iz Transportne zajednice: Matej Zakonjšek, direktor Stalnog sekretarijata Transportne zajednice; Tatjana Jovanović Štiglić, šefica odeljenja zadužena za pripremu i finansiranje projekata i Martina Hakl, referent za društvena i ekološka pitanja.

Odbor je, jednoglasno (12 „za“ ) u skladu sa predlogom predsednika Odbora usvojio sledeći

**D n e v n i r e d :**

1. Predstavljanje rada Transportne zajednice i aktivnosti u narednom periodu.

**Prva tačka dnevnog reda:** Predstavljanje rada Transportne zajednice i aktivnosti u narednom periodu

U uvodnom izlaganju Uglješa Marković, predsednik Odbora, podsetio je prisutne da je Odbor 2017. godine razmatrao Predlog zakona o potvrđivanju Ugovora o osnivanju Transportne zajednice, a 2019. godine Predlog zakona o potvrđivanju Sporazuma između Republike Srbije i Transportne zajednice o sedištu Stalnog sekretarijata Transportne zajednice, iodlučio da predloži Narodnoj skupštini da ih prihvati. Sedište Stalnog sekretarijata Transportne zajednice otvoreno je u Beogradu polovinom septembra 2019. godine i predstavlja prvu međunarodnu instituciju u Srbiji. Transportna zajednica (TZ) je međunarodna organizacija osnovana sa ciljem razvoja saobraćajne mreže između Evropske unije i zemalja Jugoistočne Evrope.

Na početku izlaganja Matej Zakonjšek, direktor Stalnog sekretarijata Transportne zajednice, je istakao da je Transportna zajednica međunarodna organizacija koju čini 27 zemalja članica Evropske unije, 6 regionalnih partnera sa Zapadnog Balkana, kao i da su tri države posmatrači Ukrajina, Gruzija i Moldavija. Rad Transportne zajednice se zasniva na Ugovoru o Transportnoj zajednici koji je potpisan u Trstu 2017. godine i koji ima za cilj da se završi integracija transportnih tržišta Zapadnog Balkana u Evropsku uniju. To znači da način na koji se saobraćaj organizuje i funkcioniše treba da bude isti u svim državama, da se primenjuju isti standardi i da su isti prioriteti.

Transportna zajednica pomaže regionu da transponuje i sprovede zakonodavstvo Evropske unije kada je reč o transportu, a sa druge strane strane pomaže i sprovođenje projekata povezivanja unutar regiona, kao i povezivanje regiona sa Evropskom unijom. U izveštajima se nalazi sve šta se dešavalo 2024. godine. Kada je reč o prvom stubu rada TZ da se pomaže regionu da transponuje i sprovodi zakonodavstvo EU u oblasti saobraćaja ukazano je, da se skoro jedna četvrtina zakonodavstva EU odnosi na saobraćaj i da je potreban veliki rad na transponovanju zakonodavstva EU. Republika Srbija je lider u regionu kada je reč o transponovanju zakonodavstva EU, a ima još puno toga da se uradi. Akcioni planovi za period 2025 - 2027. godine ukazuju koliko i iz koje oblasti saobraćaja treba transponovati zakonodavstvo. Na ministarskom savetu u Briselu su određeni prioriteti za ceo region u narednom periodu. Evropska komisija ima novi program plana rasta i sva delovanja kada je reč o saobraćaju su uključena u plan rasta. Prioritet u periodu 2025 - 2027. godine je da se svaka vrsta saobraćaja deli po kvartalima, za svaku godinu, i to se prati kada se rade izveštaji o napretku za svaku zemlju regiona. Republika Srbija je ostvarila napredak kada je reč o izradi Zakona o bezbednosti železničkog saobraćaja u periodu 2024 - 2026. godine i kada je reč o drumskoj bezbednosti tj prikuplja podatke o bezbednosti po istoj metodologiji kao EU. Takođe, postoji zajednička kontrola drumskog saobraćaja sa Mađarskom, postoji memorandum o saradnji sa Mađarskom za zelene trake, ali ima još puno toga da se uradi.

Usvajanje Zakona o bezbednosti železničkog saobraćaja, sertifikati za bezbednost drumskih vozila i transponovanje direktiva vezanih za drumsku bezbednost, sve što treba da se uradi u narednom periodu nalazi se u Akcionim planovima. Transportna zajednica ne prati samo šta region treba da uradi već i pruža stručnu tehničku pomoć, organizuje obuke, radionice.

Drugi stub rada TZ su projekti koji se sprovode u regionu, a suština je da se glavni evropski saobraćajni koridori sada šire na Zapadni Balkan. Najvažnije što je urađeno 2024. godine je da imamo evropske koridore koji uključuju celokupan region Zapadnog Balkana i to je koridor Zapadni Balkan i Istočni Mediteran. Međutim, navedeno je da se poslednjih decenija nije dovoljno ulagalo u železnice i da je neophodno raditi na modernizaciji i rehabilitaciji železničkih pruga. Transportna zajednica ima nekoliko železničkih projekata za Zapadni Balkan, u poslednjih pet godina. Železnički saobraćaj je prioritet kako u regionu tako i u Evropskoj uniji. Ono što TZ radi je da procenjuje kvalitet mreže, prema standardima Transevropske transportne mreže (standardi su deo Ugovora o Transportnoj zajednici), koji su indikatori, šta treba unaprediti sve se to nalazi u Akcionom planu. Trenutno Republika Srbija sprovodi 6 projekata vezanih za glavnu mrežu, a 237 km pruge se obnavlja kroz razne projekte. Obnovom pruga Srbija će se povezati sa ostalim zemljama Zapadnog Balkana i Evropskom unijom. U Republici Srbiji je elektrifikovano 67% mreže. Kada je reč o putnoj mreži situacija je bolja posebno kada je reč o glavnim koridorima. Na Koridoru 10, koji povezuje sever sa zapadom, je skoro sve urađeno i imamo autoput od Grčke do Mađarske. Međutim, jedan od glavnih izazova kako u Srbiji tako i u regionu jeste održavanje i obezbeđivanje dovoljno novca za održavanje i to je veoma važno ukoliko želimo da se putna infrastuktura unapredi.

Kada je reč o unutrašnjim vodnim ili plovnim putevima Srbija je u tom segmentu transponovala skoro celokupno zakonodavstvo, koje se odnosi na unutrašnje vodne puteve uključujući one koji se odnose na Đerdap 1 i 2. Kada je reč o aerodromima, problem je što nijedan u regionu nije povezan sa železnicom. Prvi po planu, koji će biti povezan sa železnicom je u Tirani, a zatim i u Beogradu. Takođe, vreme čekanja kamiona na graničnim prelazima je predugo i zato se radi na projektu „zelenih traka“ na 11 najprometnijih graničnih prelaza u regionu. Mnogi od tih graničnih prelaza se nalaze u Srbiji. Postoje konkretni planovi za unapređenje od infrastrukture, IT a, do ljudskih resursa kako bi se smanjilo vreme čekanja na granicama, a EU je odredila sredstva za finansiranje. Na kraju izlaganja Matej Zakonjšek, direktor Stalnog sekretarijata Transportne zajednice pozvao je članove Odbora da posete sedište Transportne zajednice.

U diskusiji su učestvovali narodni poslanici: Tomislav Janković, Branislav Josifović, Dragan Stanojević, Miroslav Kondić.

Na kraju sednice, predsednik Odbora je zahvalio na predstavljanju izveštaja i pozivu da Odbor poseti sedište Transportne zajednice i istakao da bi bilo korisno da se i ubuduće održavaju sednice Odbora na kojima bi Transportna zajednica predstavila svoj izveštaj i dalje planove.

Sednica je zaključena u 13.00 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

Biljana Ilić Uglješa Marković